OpenLLM-France/wikimedia huggingface dataset:
# Magdalena Blažević

Magdalena Blažević (Žepče, 1982) és una escriptora bosniana. Va néixer i es va criar a Žepče, a la República Socialista de Bòsnia i Hercegovina. Es va graduar en Filologia Croata i Anglesa. Actualment viu i treballa a Mostar.
El 2020 va publicar una col·lecció de contes titulada Svetkovina sobre dones que no podien o no volien controlar els seus desitjos. Els contes d'aquest llibre van guanyar diversos premis literaris. Blažević va publicar A finals d'estiu, la seva primera novel·la, el 2022. El text és un al·legat potent i poètic contra la guerra explicat des de la perspectiva d'Ivana Širić, una noia assassinada a Bòsnia el 1993.

## Referències

* 1 2 3 «MAGDALENA BLAŽEVIĆ». booka.rs. Arxivat de l'original el 2023-04-21. [Consulta: 21. 4. 2023].
* ↑ «SVETKOVINA - MAGDALENA BLAŽEVIĆ». kontrastizdavastvo.rs. [Consulta: 21. 4. 2023].
* ↑ «Magdalena Blažević: Iskustvo urezano u telo i dušu». citymagazine.danas.rs. [Consulta: 21. 4. 2023].
* ↑ «"A finals d’estiu" arriba a les llibreries a finals d'agost». UEP Mallorca, 30-07-2023. [Consulta: 28 agost 2023].
* ↑ «U Kasno Ljeto». goodreads.com. [Consulta: 21. 4. 2023].
# Marc Minuci Fèlix

Marc Minuci Fèlix (en llatí Marcus Minucius Felix) era un jurista romà i un dels primers apologistes del cristianisme. Va viure a la fi del segle ii o ja al segle iii dC.

## Dades personals

De la seva vida personal no es tenen dades, se suposa que era del nord d'Àfrica per unes inscripcions trobades. Fins i tot la datació de la seva obra és aproximada entre el 150 i el 270. Jeroni d'Estridó en el seu llibre De Viris Illustribus en parlava fent servir l'expressió «Romae insignis causidicus» («un dels juristes romans més destacats») i probablement es basava en el que Lactanci ja havia escrit sobre ell.

## Obra principal

Marc Minuci Fèlix sobretot és conegut per ser l'autor d'un diàleg titulat Octavi entre el pagà Cecili Natalis i el cristià Octavi Januari, en el qual el primer es converteix. Per a datar aquest llibre els historiadors s'han basat en la frase «Quod idola dei non sint» que es creu va agafar del bisbe Cebrià de Cartago, per tant la seva datació va entre el regnat de Marc Aureli i el de Dioclecià.

### Argument

Mentre Octavi i Minuci passegen per la platja d'Òstia es troben amb Cecili, d'origen pagà, que hi fa un acte d'homenatge a l'estàtua de Serapis. Això dona lloc a un debat en què Cecili ataca la religió cristiana i lloa la funció de la religió tradicional, mentre que Octavi, ataca els cultes idolàtrics pagans i parla a favor de la caritat i de l'amor al proïsme propis del cristianisme. Al final del diàleg Cecili es declara convençut i diu que es vol convertir al cristianisme, mentre que Minuci, que actua com a àrbitre, òbviament, dona la victòria a Octavi.

## Altres obres

Un llibre de nom De Fato, o Contra Mathematicos, va circular amb el seu nom però no el va escriure.

## Referències

* ↑ Catàleg CIL: Corpus Inscriptionum Latinarum, VIII, 8962; VIII, 7097; VIII, 709; VIII, 6996
* ↑ Lactanci, Institionum divinarum V, 1
* ↑ Cebrià, De Viris, LVIII

## Bibliografia

* Felix Minucius, "Octavius", ed. WALTZING, Lovaina, 1903.
* Vincent Serralda, André Huard, "Le Berbère...Lumière de l'Occident", p56, ed.Nouvelles Editions Latines, París, 1990, ISBN 978-2-7233-0239-5

## Enllaços externs

* Minucius Felix a l'Enciclopèdia de Fiosofia
* Enciclopèdia catòlica
* Opera omnia
# Hidrènids

Els hidrènids (Hydraenidae) són una família de coleòpters polífags de las superfamília dels estafilinoïdeus amb una distribució cosmopolita. Es coneixen uns 42 gèneres i unes 1600 espècies.
Viuen a l'aigua dolça i són de mida molt petita, generalment fan 1-3 mm de llargada (encara que algunes espècies arriben a fer 7 mm) amb antenes en forma de pal de golf. No neden bé i normalment es troben sobre la vegetació dels marges. La majoria són fitòfags però unes poques espècies són sapròfagues o depredadores. Les seves larves no són aquàtiques, però que viuen prop de l'aigua.

## Subfamílies

* Subfamília Hydraeninae
** Coelometopon
** Sicilicula
** Prosthetops
** Hydraenida
** Parahydraenida
** Parhydraena
** Decarthrocerus
** Mesoceration
** Podaena
** Homalaena
** Orchymontia
** Laeliana
** Limnebius
** Adelphydraena
** Hydraena
* Subfamília Ochthebiinae
** Gymnochthebius
** Ochthebius
** Micragasma
** Neochthebius
** Hughleechia
** Meropathus
** Tympanogaster
* Subfamília Orchymontiinae
* Subfamília Prosthetopinae

## Referències

* ↑ Bouchard, P. et al. 2011. Family-group names in Coleoptera (Insecta). ZooKeys 88: 1.
* ↑ Ślipiński S.A., Leschen R.A.B., Lawrence J.F. 2011. Order Coleoptera Linnaeus, 1758. In: Zhang Z.-Q. (ed.) Animal biodiversity: An outline of higher-level classification and survey of taxonomic richness. Zootaxa 3148: 203–208, 2011
* «Lucid Key Server». «British insects: Coleoptera - Hydraenidae». Arxivat de l'original el 2006-05-09. [Consulta: 26 març 2014]. - Family descriptions
* Hydraenidae at Tolweb
# Josep Saló i Baliarda

Josep Saló i Baliarda (Granollers, 11 de setembre de 1911 - Barcelona, 31 de març de 1970) fou un futbolista català de la dècada de 1930.

## Trajectòria

Jugava a la posició de defensa dret. Destacà al CE Sabadell a finals de la dècada de 1920. El 1929 firmà amb el FC Barcelona quan encara tenia fitxa amb el Sabadell, essent sancionat sis mesos, i no podent debutar amb el Barça fins a l'any següent. Va jugar al FC Barcelona entre 1930 i 1935. Malgrat no ser mai titular indiscutible per la gran competència que tenia a la defensa, va oferir un gran rendiment sempre que va jugar. La temporada 1934-35 defensà els colors del Llevant UE i la següent del València CF. Durant la Guerra Civil espanyola jugà a l'Granollers SC i a continuació de nou al Barcelona el 1940-41. En total jugà al Barça 75 partits i marcà dos gols. Acabà la seva carrera al Gimnàstic de Tarragona, CF Badalona i UE Valls.

## Referències

* 1 2 Toni Closa; Josep Pablo, José Alberto Salas i Jordi Mas. Gran diccionari de jugadors del Barça. Editorial Base, 2015. ISBN 978-84-16166-62-6.
* ↑ «Falleció José Saló». Mundo Deportivo, 01-04-1970.
* ↑ «Los ases en ciernes». Mundo Deportivo, 15-03-1929.
* ↑ «Jugadores descalificados ...». Mundo Deportivo, 09-08-1929.
* ↑ «El ex-barcelonista Saló al Valencia». Mundo Deportivo, 19-07-1935.
* ↑ Ángel, Iturriaga. Diccionario de Jugadores del F. C. Barcelona. Editorial Base, 2010. ISBN 978-84-92437-74-0.

## Enllaços externs

* Perfil a BDFutbol
# Mas Verdaguer

El Mas Verdaguer és una masia del municipi d'Avinyó protegida com a bé cultural d'interès local.

## Descripció

És una masia de planta rectangular amb la façana principal orientada a llevant i tancada per un clos que al sector de tramuntana, per una gran porta de mig punt adovellada, comunica amb la plaça de l'església d'Avinyó. Aquesta façana de tramuntana presenta uns balcons, mentre que la façana de migdia s'obre en una gran galeria amb tres nivells ben proporcionats d'obertures d'arc de mig punt; aquesta façana de migdia i la principal presenten restes d'esgrafiats a les parts superiors i durant els anys 80 del segle XX es va fer la reconstrucció dels esgrafiats de la façana de les galeries tal com eren originàriament recuperant un rellotge de sol que signa que els esgrafiats foren fets el 1722. A ponent fou construït un terrat a nivell de primer pis.

## Història

La masia de Cal Verdeguer, situada molt a prop de l'església parroquial de Sant Joan d'Avinyó, és una de les cases més interessants del terme municipal. La masia és documentada ja al segle xvi car en el fogatge de l'any 1553 hi són referenciats "Jaume Verdaguer, Benent Verdaguer i en Miquel en casa d'en Barraquer" com a homes de la parròquia i terme d'Avinyó. Cal pensar en la casa i en fills de la mateixa que habitaren altres masos dins el terme. La gran obra de la masia correspon molt probablement al segle xvii; la llinda de la porta de la façana de tramuntana porta la data de 1610 al mig del nom del propietari "Joan Verdaguer 1610 ". L'any 1775 fou construïda la nova façana de migdia amb la galeria porxada i la decoració d'esgrafiats per Pau Verdaguer.

## Bibliografia

FERRER I ALÒS, LLORENÇ. Masies i cases senyorials del Bages. Manresa: Fundació Caixa de Manresa: Angle, 1996. (Patrimoni artístic de la Catalunya Central ; 4) ISBN 8488811209

## Referències

* 1 2 3 «Mas Verdaguer». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 20 agost 2014].
# Chlorurus bleekeri

Chlorurus bleekeri és una espècie de peix de la família dels escàrids i de l'ordre dels perciformes.

## Morfologia

Els mascles poden assolir els 49 cm de longitud total.

## Distribució geogràfica

Es troba des de les Illes Moluques (Indonèsia) fins a les Illes Marshall, la Gran Barrera de Corall i Vanuatu.

## Referències

* 1 2 FishBase (anglès)
# Mare Desiderii

El Mare Desiderii ("Mar dels Somnis") va ser una àrea lunar, anomenada el 1959 després que la sonda espacial soviètica Luna 3 regressés amb les primeres fotografies del costat fosc de la Lluna. El seu nom prové del nom original de la sonda Luna 1, Мечты, (Metcha) que significa "Somni".
Posteriorment es va trobar que el mar estava compost per un mar menor, el Mare Ingenii, i altres cràters d'impacte foscs. En l'actualitat la Unió Astronòmica Internacional no reconeix el nom Mare Desiderii.

## Vegeu també

* Llista de mars lunars
* Geologia de la Lluna
* Selenografia

## Referències

* Stooke, Philip J. The International Atlas of Lunar Exploration. Cambridge University Press, 2007, p. 17. ISBN 9780521819305.
* US Geological Survey. Gazetteer of Planetary Nomenclature. http://planetarynames.wr.usgs.gov

## Enllaços externs

* «Digital Lunar Orbiter Photographic Atles of the Moon» (en anglès). [Consulta: 7 juliol 2018].
* «LROC :: QuickMap - Targeting Mapa LROC» (en anglès). [Consulta: 7 juliol 2018].
* «The-moon.wikispaces.com: Mare Desiderii» (en anglès). [Consulta: 7 juliol 2018].
# Marc Corneli Màmmula

Marc Corneli Màmmula (en llatí: Marcus Cornelius Mammula) va ser un polític i ambaixador romà, membre del senat romà, que juntament amb quatre ambaixadors més, tots d'alt rang, va ser enviat a Alexandria, als reis Perseu de Macedònia i a Ptolemeu VI Filomètor d'Egipte l'any 173 aC.

## Referències

* ↑ Smith, William (ed.). Dictionary of Greek and Roman Biography and Mythology. Vol. II. Londres: Taylor and Walton, 1846, p. 913.
# Hesperoptenus

Hesperoptenus és un gènere de ratpenats de la família dels vespertiliònids.

## Taxonomia

* Subgènere Hesperoptenus
** Ratpenat bru fals (Hesperoptenus doriae)
* Subgènere Milithronycteris
** Ratpenat bru de Blanford (Hesperoptenus blanfordi)
** Ratpenat bru de Gaskell (Hesperoptenus gaskelli)
** Ratpenat bru de Tickell (Hesperoptenus tickelli)
** Ratpenat bru de Tomes (Hesperoptenus tomesi)

## Referències

* ↑ Rosina i Rummel, 2017, p. 227-230.

## Bibliografia

* Rosina, V. V.; Rummel, M. «The new Early Miocene bat records from the Molasse sites of South Germany» (en anglès). Fossil Imprint, 73, 34-, 2017, pàg. 227-235. DOI: 10.2478/if-2017-0013.

## Enllaços externs

* Distribució mundial d'aquest gènere de ratpenats (anglès)
Espècies vivents de vespertiliònids :
Regne: Animalia · Embrancament: Chordata · Classe: Mammalia · Infraclasse: Eutheria · Superordre: Laurasiatheria · Ordre: Chiroptera · Superfamília: Vespertilionoidea :
Subfamília Antrozoinae :
Subfamília Kerivoulinae :
Subfamília Murininae :
Subfamília Myotinae :
Subfamília Vespertilioninae :
# Jornades del Còmic de València

Les Jornades del Còmic de València se celebren anualment a València, organitzades per l'Associació Valenciana del Còmic.
Les tres primeres edicions se celebraren en Fnac, Les Naus i la Biblioteca Pública de València, respectivament. Posteriorment s'han celebrat al Mercat de Tapineria de València, i a la Nau de la UV.
Les primeres Jornadas tingueren lloc a l'Fnac de València del 17 al 20 de maig de 2012, precedides pel Dia del Còmic Gratis la setmana anterior: dijous 17 s'inaugurà l'exposició d'originals de La muchacha salvaje; divendres 18 hi hagué una conferència de Jordi Bayarri i Joseba Basalo; dissabte 18, classe magistral de Rafa Fonteriz i taula redona amb ell, Arturo Rojas de la Cámara, José Lanzón i Sento Llobell; i diumenge 20, un encontre amb Paco Roca amenitzat per MacDiego.
El mateix Roca fon l'encarregat de dibuixar el cartell de la segona edició, celebrada del 15 al 20 de maig de 2013. El convidat d'honor fon l'il·lustrador fantàstic Enrique Corominas.
La quarta edició (2015) oferí una exposició d'esbossos i maquetes de falles històriques d'Ortifus i de Sento Llobell, a més de la del Parc Gulliver, obra d'est últim.

## Referències

* ↑ Bel Carrasco, Sergio Moreno «Els herois del còmic assalten València». El Mundo, 16-06-2016 [Consulta: 2 abril 2017].
* ↑ «Las V Jornadas de Cómic de Valencia reunirán a más de medio centenar de autores» (en castellà). Valencia Plaza, 15-06-2016 [Consulta: 2 abril 2017].
* ↑ «Primeras Jornadas de Cómic de Valencia mayo 2012» (en castellà). Por Valencia [Consulta: 2 abril 2017]. «Còpia arxivada». Arxivat de l'original el 2017-04-03. [Consulta: 2 abril 2017].
* ↑ Efe «Paco Roca diseña el cartel de las II Jornadas del Cómic» (en castellà). El Mundo. Efe, 11-05-2013 [Consulta: 3 abril 2017].
* ↑ Paco Ballester «Enrique Corominas asistirá a las II Jornadas de Cómic de Valencia» (en castellà). Disseny CV, 24-01-2013 [Consulta: 3 abril 2017].
* ↑ «Unas fallas se cuelan en las Jornadas de Cómic» (en castellà). Distrito Fallas, 31-05-2015 [Consulta: 3 abril 2017].
# Mas Viader

El Mas Viader és una masia del municipi de Bescanó (Gironès) protegida com a bé cultural d'interès local. A pocs metres hi ha la capella de Santa Margarida (segle XVII), propietat del mas.

## Masia

Edifici de tres plantes i teulada a dues vessants. El mur lateral està encastat al nivell del terreny. A l'interior presenta l'estructura tradicional de tres crugies paral·leles amb escala al fons de la sala central, coberta amb dues voltes d'arcs rebaixats. Al pis superior trobem l'estança noble amb habitacions a banda i banda. La façana té portal dovellat amb escut a la clau, dues finestres i balcó central, també amb escut, i tres arcs de pedra de mig punt al graner.

## Capella de Santa Margarida

Edifici de planta rectangular coberta amb volta seguida apuntada i capçalera carrada. Als peus hi ha el cor on s'accedeix per una escala lateral a l'esquerra. El parament interior és emblanquinat. La façana principal té una porta rectangular amb marc motllurat, dos capitells i trencaaigües a la part superior amb mènsules, sota el que hi ha una inscripció sense posar l'any que diu: "Fonch acabada la p(rese)nt obra 23 de abril any". Al capdamunt, un ull de bou i a l'esquerra, una finestra apaïsada. El campanar d'espadanya s'aixeca al davant del carener de la teulada.

## Història

A la llinda de la façana hi ha gravada la inscripció: ANTICH BLAY VIADER ME FESIT 1634. Actualment pertany a la mateixa família que segueix explotant les terres properes. La petita capella fou bastida vers 1630 dins de la propietat del mas Viader. S'hi celebra missa el dia de Santa Margarida i s'utilitza per a cerimònies de la família propietària.

## Referències

* 1 2 «Mas Viader». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 24 novembre 2012].
* ↑ «Imatge amb la inscripció de la porta de la capella». [Consulta: 2019].
* 1 2 «Capella de Santa Margarida». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 24 novembre 2012].
# Cheryl Hines

Cheryl Ruth Hines (Los Angeles, Califòrnia, Estats Units, 21 de setembre de 1965) és una actriu estatunidenca coneguda pel seu paper de la dona de Larry David a la sèrie d'HBO Curb Your Enthusiasm pel qual fou nominada a dos Premis Emmy.

## Biografia

Hines és originària de Los Angeles (Califòrnia). Assistí a la Universitat de Virgínia de l'oest, i es graduà a la Universitat d'Ucla. Estudià teatre i producció televisiva, però no fou fins que es traslladà a Los Angeles i estudià a The Groundlinds Theater que sentí que realment havia après a fer comèdia, improvisar i escriure esquetxos.

## Filmografia

* Cheap Curry and Calculus (1996)
* Curb Your Enthusiasm (sèrie de TV) (2000-)
* Reno 911! (sèrie de TV) (2003)
* Double Bill (telefilm) (2003)
* Along Came Polly (2004)
* Father of the Pride (sèrie de TV) (2004)
* Herbie: Fully Loaded (2005)
* Ashley & Scott (sèrie de TV) (2006-)
* Our Very Own (2005)
* Casaments per encàrrec (Cake) (2005)
* Scrubs (sèrie de TV) (2006)
* Bickford Shmeckler's Cool Ideas (2006)
* RV (2006)
* Keeping Up with the Steins (2006)
* Waitress (2007)
* The Grand (2008)
* El miracle de Henry Poole (2008)
* The American Camp (2009)
* Labor Pains (2009)
* The Ugly Truth (2009)
* The Legend of Secret Pass (2010)
* Wright vs. Wrong (2010)
* Love Bites (2010)
* The Super Hero Squad Show (2010)
* Space Chimps 2: Zartog Strikes Back (2010)
* A Fairly Odd Movie: Grow Up, Timmy Turner! (2011)
* Suburgatory (2011-present)
* A Fairly Odd Christmas (2012)
* Hollywood Game Night (2013)
* Life After Beth (2014)
* The Crazy Ones (2014)
* Think Like a Man 2 (2014)
* El benefactor (2015)
* Nine Lives (2016)

## Premis i nominacions
### Nominacions

* 2003: Primetime Emmy a la millor actriu secundària en sèrie còmica per Curb Your Enthusiasm
* 2006: Primetime Emmy a la millor actriu secundària en sèrie còmica per Curb Your Enthusiasm
# Faysal Shayesteh

Faysal Shayesteh (Kabul, 10 de juny de 1991) és un futbolista afganès que juga en la demarcació de migcampista.
Va debutar amb la selecció de futbol de l'Afganistan el 13 d'abril de 2014 en un partit amistós contra el Kirguizstan. després d'haver jugat amb els Països Baixos a sub-15 i sub-17. El seu primer gol amb la selecció el va marcar en el seu segon partit amb l'equip, en una trobada amistosa contra Kuwait. A més va formar part del combinat afganès que va participar en els Jocs Asiàtics del 2014.

## Referències

* ↑ «Shayesteh: Afghanistan have nothing to lose» (en anglès). FIFA, 07-09-2015. Arxivat de l'original el 2016-03-05. [Consulta: 1r gener 2016].
* ↑ CHANDRAN, PRAVEEN. «Proud to lead Afghanistan: Faysal Shayesteh» (en anglès). Sportstar Hindu, 29-12-2015. [Consulta: 21 desembre 2020].

## Enllaços externs

* Fitxa del jugador en national football teams (anglès)
* Fitxa del jugador en footballdatabase
# Mare Cognitum

El Mare Cognitum ("mar conegut") és un mar lunar, situat en el fons d'un impacte de cràter en la conca Procellarum.
Al nord del 'Mare Cognitum' es troba el Mare Insularum i al sud el Mare Nubium. Les seves coordenades selenogràfiques són 10° 00′ S, 23° 06′ O﻿ / ﻿10.0°S,23.1°O﻿ / -10.0; -23.1, i té 376 km de diàmetre.
El fons data de l'Imbrià Inferior, el basalt de l'Imbrià Superior. Al nord-oest, es troben els Montes Riphaeus. El cràter Fra Mauro, zona d'allunatge del Apollo 14, es troba al nord-est.
Al principi, aquesta zona formava part del Mare Nubium, i va canviar el seu nom a Mare Cognitum després que el 1964 la sonda Ranger 7 realitzés una sèrie de fotografies abans d'impactar contra la superfície lunar. Aquestes imatges van ser les primeres obtingudes per una sonda estatunidenca de la superfície de la lluna,i van aportar una sèrie de coneixements sobre el sòl lunar que van resultar importants perquè poguessin dur-se a terme els posteriors allunatges.

## Referències

* ↑ The Lunar Prospector: Lunar Atlas: Mare Cognitum Arxivat 2009-03-22 a Wayback Machine. (http://lunar.arc.nasa.gov/science/atlas Arxivat 2008-08-04 a Wayback Machine.)
* ↑ Nasa. «Earth's Moon - Ranger 7» (en anglès). [Consulta: 24 desembre 2013].
* ↑ Lacroux Jean, Legrand Christian. Larousse. Descubrir la Luna (en castellà), 2004, p. 99. ISBN 84-8332-548-9.

## Enllaços externs

* USGS. Mare Cognitum.
* Mapa LROC
# Marc Curci Pòstum

Marc Curci Pòstum (llatí: Marcus Curtius Postumus) era un tribú militar romà del segle i aC.
Ciceró el va recomanar pel càrrec a Juli Cèsar l'any 54 aC. En esclatar la guerra civil l'any 49 aC va abraçar la causa de Cèsar, qui va refredar les relacions amb Ciceró. Sembla que tenia l'esperança que Cèsar el promocionés als més alts càrrecs (diphabum cogitat, pensar en la porpra, en el consolat), i Pomponi Àtic va témer que Curci l'impedís de sortir d'Itàlia en aquell moment. Quan Ciceró va tornar a Roma després de la derrota dels pompeians, l'any 46 aC va creure necessari reconciliar-se amb Cèsar, i va tornar a cultivar l'amistat amb Curci. El 45 aC Pòstum planejava ser candidat al consolat el que va indignar a Ciceró, però la candidatura mai es va produir. Curci, a la mort de Cèsar, va atacar les persones que com Ciceró s'havien alegrat de l'assassinat del dictador, però sempre va respectar la seva persona.
En alguns manuscrits de Ciceró apareix com a Postumi en comptes de Pòstum.

## Referències

* ↑ 3. M. Postumus, Curtius a: William Smith (editor), A Dictionary of Greek and Roman Biography and Mythology. Vol. III. Boston: Little, Brown & Comp., 1867, p. 511-512
# Hapoel Tel Aviv FC

L'Hapoel Tel Aviv FC (en hebreu: הפועל תל-אביב) és un club de futbol israelià de la ciutat de Tel-Aviv.

## Història

El club va ser format oficialment el 1923, refundat 1925 i de nou el 1926. El 1927 se li uní el club Allenby F.C., donant al club la forma actual. Ràpidament es convertí en un dels grans del país. Abans de la independència d'Israel ja va guanyar la Copa de Palestina els anys 1928, 1934 i consecutivament entre 1937 i 1939. També guanyà les lligues de 1934 a 1936 i de 1938, 1940 i 1943.
A partir de la independència, els títols trigaren a arribar. El primer no ho feu fins al 1957. El següent el 1966, i la primera Copa de Campions d'Àsia el 1968, després de derrotar 2-1 el Selangor FA de Malàisia. Fou una de les millors dècades del club amb una darrera lliga el 1969. No guanyà cap títol als 70. Als 80 guanyà tres lligues (1981, 1986 i 1988) i una copa el 1983, però acabà amb el descens a segona el 1989. El 1999 guanyà la copa i el 2000 la lliga.
Políticament el club és associat a l'esquerra israeliana. Hapoel significa "Treballador". El club era propietat de l'Histadrut, el sindicat nacional d'Israel i de formava de la seva branca esportiva Hapoel.

## Palmarès

* Lliga de Campions de l'AFC 1: 1967
* Lliga israeliana de futbol 13: 1933/34, 1934/35, 1937/38, 1939/40, 1943/44, 1956/57, 1965/66, 1968/69, 1980/81, 1985/86, 1987/88, 1999/00, 2009/10
* Copa israeliana de futbol 15: 1928, 1934, 1937, 1938, 1939, 1961, 1972, 1983, 1999, 2000, 2006, 2007, 2010, 2011, 2012
* Copa Toto 1: 2001/02

## Jugadors destacats

* Elyaniv Barda
* Shavit Elimelech
* Yossi Abukasis
* Pini Balili
* Shalom Tikva
* Shiye Feigenbaum
* Amatzia Levkowitch
* Ya'akov Hodorov
* Gili Landau
* Rehavia Rosenbaum
* Ben Sahar
* Moshe Sinai
* Jimmy Turk
* John Paintsil
* Gábor Halmai
* István Pisont
* Sebastjan Cimirotič
* Milan Osterc
* Ibezito Ogbonna

## Enllaços externs

* Web oficial Arxivat 2007-10-09 a Wayback Machine.
# Mas Verntallat

Verntallat és una masia del Mallol, al municipi de la Vall d'en Bas (Garrotxa) inclosa en l'Inventari del Patrimoni Arquitectònic de Catalunya.

## Descripció

Es tracta d'un gran casal amb teulada a dues vessants i orientat cap al sud. La casa està encerclada per un mur. Es poden diferenciar dues parts, una més antiga al costat esquerre i un gran casal. Al davant hi ha un gran paller i una era.
A la porta del gran casal hi ha una llinda datada l'any 1870.
Hi ha com a elements singulars, dues torres d'espitllera a la paret de ponent, i un petit campanar.

## Història

La nissaga Verntallat s'inicia amb Galceran (finals del segle xii), al tocar-li en llegítima paterna la "força de Verntallat", si bé es va mantenir el cognom de Puigpardines fins que els dos hereus, Llorenç i Francesc, ja al segle xv, en prescindiren i adoptaren definitivament el de Verntallat.
Un d'aquests hereus, Francesc, que es convertirà en cabdill dels remences l'any 1492 en aixecar-se en favor del rei Joan II, qui el feu vescomte d'Hostoles, donarà una llegenda i una importància històrica a aquest topònim.

## Referències

* 1 2 3 4 5 «Mas Verntallat». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 1r desembre 2015].